GGC ลงสนามวันแรก (Pre Open) 5 นาที อยู่ที่ 12.50 บาท
GGC ลงสนามวันแรก (Pre Open) 5 นาที อยู่ที่ 12.50 บาท จาก IPO ที่ 11.20 บาท โดยจำนวนหุ้นที่มีการซื้อขายก่อนเปิดตลาดประมาณ 22.45 ล้านหุ้น ด้านฝั่งซื้อ (Bid) ประมาณ 10.88 ล้านหุ้น ส่วนฝั่งขาย (Offer) ประมาณ 14.30 ล้านหุ้น โดยมีบล.ภัทร และ บล.ฟินันซ่า เป็นที่ปรึกษาทางการเงิน
2 พ.ค. 2560

ผู้สื่อข่าวรายงานว่า บริษัท โกลบอลกรีนเคมิคอล จำกัด (มหาชน) หรือ GGC มีราคาก่อนเปิดตลาด (Pre Open) 5 นาที อยู่ที่ 12.50 บาท จาก IPO ที่ 11.20 บาท โดยจำนวนหุ้นที่มีการซื้อขายก่อนเปิดตลาดประมาณ 22.45 ล้านหุ้น ด้านฝั่งซื้อ (Bid) ประมาณ 10.88 ล้านหุ้น ส่วนฝั่งขาย (Offer) ประมาณ 14.30 ล้านหุ้น โดยมีบล.ภัทร และ บล.ฟินันซ่า เป็นที่ปรึกษาทางการเงิน
โดยนายจิราวัฒน์ นุริตานนท์ กรรมการผู้จัดการ ของ GGC เปิดเผยว่า บริษัทพร้อมนำหุ้นเข้าจดทะเบียนในตลาดหลักทรัพย์แห่งประเทศไทย (SET) เป็นวันแรกในวันที่ 2 พ.ค.นี้ ใช้ชื่อย่อ GGC ในการซื้อขายหลักทรัพย์ฯ หลังจากที่เสนอขายหุ้น IPO จำนวนไม่เกิน 246.66 ล้านหุ้น มูลค่าที่ตราไว้ (พาร์) หุ้นละ 10 บาท คิดเป็นประมาณ 25% ของหุ้นที่ออกและจำหน่ายแล้วทั้งหมด ในราคาหุ้นละ 11.20 บาท โดยได้รับการตอบรับที่ดีจากนักลงทุน
สำหรับการเสนอขายหุ้นให้กับประชาชนทั่วไปครั้งแรก (IPO) สามารถดำเนินการได้ตามเป้าหมาย โดยมีนักลงทุนจองซื้อเข้ามามากกว่าจำนวนที่เสนอขาย และเชื่อว่าด้วยพื้นฐานบริษัทที่แข็งแกร่ง และธุรกิจที่เป็นขาขึ้นจากการสนับสนุนของภาครัฐ และความต้องการใช้แฟตตี้ แอลกอฮอล์ที่มีมากขึ้นจากราคาปาล์มต่ำ ทำให้มั่นใจว่าหุ้นที่เข้าไปในตลาดจะมีการเติบโตได้
ทั้งนี้บริษัทมีจำนวนหุ้นจดทะเบียนกับตลท. และหุ้นชำระแล้ว จำนวน 986.67 ล้านหุ้น พาร์หุ้นละ 10 บาท ทุนชำระแล้ว 9.87 พันล้านบาท โดยเสนอขายหุ้นให้กับประชาชนทั่วไปครั้งแรก (IPO) จำนวน 246.66 ล้านหุ้น ที่ราคาหุ้นละ 11.20 บาท และจัดสรรหุ้นส่วนเกินซึ่งยืมจากบริษัท พีทีที โกลบอล เคมิคอล จำกัด (มหาชน) หรือ PTTGC จำนวน 37 ล้านหุ้น รวม 283.67 ล้านหุ้น
สำหรับเงินที่ได้จากการระดมทุน บริษัทจะนำไปใช้ในการขยายกำลังการผลิต โดยการสร้างโรงงานผลิตเมทิลเอสเทอร์แห่งที่ 2 และโครงการไบโอคอมเพล็กซ์ ระยะที่ 1 ซึ่งจะเป็นโรงงานผลิตเอทานอล โรงไฟฟ้าและระบบสาธารณูปโภค ที่จะเป็นโครงสร้างพื้นฐานในการต่อยอดไปยังการผลิคเคมีชีวภาพและพลาสติกชีวภาพในโครงการไบโอคอมเพล็กซ์ ระยะที่ 2 ในอนาคต